Хра злоу ахҭысқәа: Ҭарба адунеитә политика гәаҭаны арратә ҽазыҟаҵарақәас имҩаԥырго
Ареспублика арратә комиссар, аинрал-маиор Беслан Ҭарба арадио Sputnik аефир аҟны еиҭеиҳәеит адунеи аҟны иахьазы аҭагылазаашьа ҳасаб азуны, Урыстәыла Украина арратә аоперациа ҷыда анымҩаԥнаго, Аԥсны арратә ҽазыҟаҵарақәас имҩаԥырго атәы.
"Иахьатәи аамҭазы иаҳа ҳзықәгәыӷуа араионқәа рҟны иҟоу арезервтә аруаа роуп. Еизаҳгеит ҳабригадақәа, ҳбатальонқәа реиҳабацәа, иҳаман акоманда-штабтә ҽазыҟаҵарақәа ҳәа ззырҳәо. Шаҟаҩы ыҟоу, ишеиқәшәоу гәаҳҭеит.
Аибашьра иалахәыз рнаҩс арезерв аруаа рҟны иҟоуп арратә уалԥшьа зхызгахьоу, еиуеиԥшым азанааҭқәа змоу, ишаны ротала, батальонла агәыԥқәа ҳамоуп раионцыԥхьаӡа. Планла аҽазыҟаҵарақәа ҳамоуп мшаԥымзазы, ишьҭаҳхуеит Гәдоуҭатәи абригада агәҽанызаара рымҭакәа. Уи хымш ицоит", - иҳәеит Ҭарба.
Иара еиҭеиҳәеит убасгьы аҿар ааԥыни ҭагалани аррахь рнаԥхьара аус шыҟоу, ахараԥсақәа зеиԥшроу.
Ареспублика арратә комиссар аҿар рахь ихы рханы иазгәеиҭеит "уара иумыхьчар уҩны аӡәгьы ихьчом" ҳәа.
Аицәажәара иаҳа инарҭбааны аудиофаил аҟны.